Man vas wat glo meisie vermoorŉ Man van die Oos-Kaap verskyn Vrydag in hof nadat hy glo sy meisie, wat ook die ma van sy twee kinders is, met ŉ harde voorwerp doodgeslaan het. Kapt. Jackson Manatha, ŉ polisiewoordvoerder, sê die 33-jarige man het na bewering Dinsdag sy 27-jarige meisie in Dutywa met ŉ harde voorwerp doodgeslaan nadat die paartjie glo baklei het. “Hy het na die voorval weggehardloop en is Woensdag deur die inwoners opgespoor en aan die polisie oorgegee,” het Manatha gesê. Hy gaan binnekort in die Dutywa-landdroshof verskyn op ŉ aanklagte van moord.